《七月七日晚步至齐云楼走笔赠吴邦直》
宋代·释德洪

锦江风晚吹征裘，幽人诗思遏不休。心知无处可告诉，掉臂直上齐云楼。

凭栏展目时一快，万山奔走趋帘钩。回头下视茫茫者，龟囚蚕缚令人愁。

楼中夫子神仙流，道容玉颊红光浮。少年读书浩江海，回春妙语生笔头。

致君终使尧舜上，大作一雨苏林邱。深山野僧拙笔语，作诗欲赠烦冥搜。

艰苦思索得个字，谨用持上君牢收。谢安昔与支遁游，及其贵也加绸缪。

高风气识正相侔，他年身退百无忧。复来把臂登此楼，轩渠一笑三千秋。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。